NEHEMIA – KRISISBESTUUR (3) - www.bybelkennis.co.za
None can know their election but by their conformity to Christ; for all who are chosen are chosen to sanctification. —Matthew Henry
Ons is besig om na sekere kenmerke van leiers te kyk. Op die oomblik kyk ons na krisisbestuur.
Reageer op ‘n krisis
‘n Gewilligheid om ‘n krisis na die beste van jou vermoë te hanteer, is ‘n teken van ware leierskap.
Almal van ons kan niks doen nie – hoop die krisis waai weg. Wat moet ons doen?
Stap #1: Vra vrae.
As jy nie die feite ken nie, sal jy waarskynlik verkeerd optree. Vra vrae; kry antwoorde. Dan sal jy die omvang van die krisis beter verstaan – jy sal weet wat opgelos moet word. Nehemia vra eerste oor die mense. ‘n Leier na God se hart is geïnteresseerd in die harte en welstand van God se mense. Daarna vra hy na die mure. Nou het hy die antwoorde; nou moet hy die krisis begin hanteer.
Stap #2: Luister.
Hy wou weet presies wat aangaan. Hy luister. Meeste van ons begin sommer praat as daar ‘n krisis is – ons stel nie belang om na ander te luister nie, want ons is besig om opdragte te gee – dikwels voordat ons besluit het presies wat ons gaan doen.
Stap #3: Soek hulp
Wat was, sal weer wees; wat gebeur het, sal weer gebeur. Daar is niks nuuts in hierdie wêreld nie (Prediker 1:9). Geen krisis is ten volle uniek nie. Sekere aspekte het al vantevore gebeur. Maar elke krisis het tog nuwe krulle en draaie. Vir hierdie nuwe uitdagings soek ‘n leier hulp. Luister na die Spreukeskrywer: Sonder oorwoë leiding val ‘n volk; die redding lê in baie raadgewers (11:14; en Waar daar nie beraadslaging is nie, slaag planne nie; dit slaag wanneer daar baie raadgewers is (15:22).
‘n Goeie leier soek wysheid by ander – geen mens leef op ‘n eiland nie. Wyse leiers omring hulle met raadgewers. ‘n Christenleier het drie bronne van raad: God se wysheid soos in die Bybel geopenbaar; die wysheid van goeie raadgewers; die wysheid van die HG as hy deur gebed leiding soek.
Ons weet dat Nehemia gebid het. Hy was nie bereid om vorentoe te gaan voordat hy nie vir God in gebed geraadpleeg het nie.
Stap #4 Bepaal ‘n strategie.
Na die insette van ander neem die leier ‘n besluit oor hoe die krisis hanteer sal word. Later sal ons sien dat Nehemia deel van die oplossing was.
Stap #5: Implementeer en monitor die vordering
Nehemia gaan na Jerusalem; hy word deel van die implementeringsplan en moniteer die vordering
In Jerusalem duik krisis na krisis op om die krag van Nehemia te toets. Elke keer gaan hy deur hierdie proses.